Številka: 381-55/2022-1545-116

Datum: 8. 3. 2023

**Zadeva: Odgovori na pripombe zainteresirane javnosti glede osnutka Dodatka k načrtu razvoja gigabitne infrastrukture do leta 2030**

Služba Vlade Republike Slovenije za digitalno preobrazbo, sedaj Ministrstvo za digitalno preobrazbo (v nadaljevanju: MDP), je dne 27. 12. 2022 na svojih spletnih straneh objavila osnutek Dodatka k načrtu razvoja gigabitne infrastrukture do leta 2030 (v nadaljevanju: Dodatek). Zainteresirana javnost je bila pozvana, da lahko poda morebitne pripombe, predloge in dopolnitve k osnutku Dodatka najkasneje do 26. 1. 2023.

V okviru javne obravnave osnutka Dodatka je MDP prejel pripombe Agencije za komunikacijska omrežja in storitve Republike Slovenije (v nadaljevanju: AKOS), Sveta za elektronske komunikacije, PolicyImpactPartners, Meta Platforms in Sekcije operaterjev elektronskih komunikacij pri Gospodarski zbornici Slovenije (v nadaljevanju: SOEK).

Skladno z 269. členom Zakona o elektronskih komunikacijah (Uradni list RS, št. 130/22, 18/23-ZDU-10) MDP podaja odgovore na pripombe in predloge iz javne obravnave, in sicer po vrstnem redu njihovega prispetja:

*V zvezi z merjenjem in spremljanjem kazalnikov, kjer je predvidena aktivna vloga AKOS, slednji predlaga, naj se sodelovanje med AKOS in MDP opredeli in definira, morda tudi s sklenitvijo sporazuma o sodelovanju za ta namen, ter se tako določi ustrezno metodološko podlago za merjenje. Pri tem AKOS navaja, da bo po potrebi prilagodil zbiranje podatkov na način, ki bo časovno ustrezen za potrebe MDP. V zvezi z definicijo gospodinjstev predlaga dopolnitev in izpostavlja, da je pomembno, da AKOS pozna metodologijo izhodiščnega izračuna stanja za leto 2022. V zvezi s kazalniki pokritosti z omrežjem 5G opozarja, da so ti bistveno višji od kazalnikov, ki jih je AKOS predpisal ob izdaji odločb o dodelitvi radijskih frekvenc po zaključku večfrekvenčne dražbe v letu 2021. V zvezi z metodološkim pojasnilom kazalnikov predlaga podrobnejšo opredelitev za izpolnitev kazalnikov, uskladitev definicije mestnih območij z definicijo v Registru poslovnih enot, izpostavlja primernejše poimenovanje kazalnika lokalnih organov ter opozarja na nedoslednost pri navajanju obveznosti pokritja s 5G za ceste vseh kategorij, za mestna območja in za železnice.*

Na podlagi skrbne in natančne proučitve prejetih pripomb MDP pojasnjuje, da bo sodelovanje za namen zbiranja, spremljanja in poročanja, kot je predvideno v osnutku Dodatka, predvsem zaradi določitve ustrezne metodološke podlage za merjenje, podrobneje dogovorjeno med MDP in AKOS. V Dodatek je z namenom pojasnitve na več mestih vključena navedba, da so strateški cilji oziroma končno stanje kazalnikov na dan 31. 12. 2025 določeni ne glede na obveznosti pokritja, ki jih je AKOS naložil operaterjem na podlagi odločb o dodelitvi radijskih frekvenc izdanih na podlagi javnega razpisa z javno dražbo za dodelitev radijskih frekvenc za zagotavljanje javnih komunikacijskih storitev končnim uporabnikom v radiofrekvenčnih pasovih 700 MHz, 1500 MHz, 2100 MHz, 2300 MHz, 3600 MHz in 26 GHz. Poleg tega je definicija mestnih področij dopolnjena z izrecno navedbo, da se obveznost pokritja iz navedenih odločb nanaša na 11 mestnih območij. V zvezi s stavbami lokalnih organov je v metodološkem pojasnilu kazalnikov pojasnjeno, da se spremlja stavbe upravnih enot. V zvezi s predlogom za podrobnejše pojasnilo izpolnitve kazalnikov MDP meni, da poleg pojasnil v uvodnem odstavku tretjega poglavja dodatna pojasnila niso potrebna. V zvezi z metodološkim pojasnilom mestnih območij MDP pojasnjuje, da so ta ustrezno pojasnjena.

*Svet za elektronske komunikacije opozarja na vprašljivost izvedbe strateških ciljev; ker ni zavez pri doseganju strateških ciljev, lahko nedoseganje ciljev vpliva na uspeh tehnološkega razvoja in drugih strategij. Svet za elektronske komunikacije meni, da ključni kazalniki uspešnosti ne bi smeli biti odvisni od bakrenih paric in koaksialnih vodov, poleg tega pogrešajo umestitev in program razvoja omrežja 6G.*

Na podlagi skrbne in natančne proučitve prejetih pripomb velja pojasniti, da je Vlada Republike Slovenije dne 25. 8. 2022 sprejela Načrt razvoja gigabitne infrastrukture do leta 2030, ki ga sedaj z Dodatkom le dopolnjuje s ključnimi kazalniki uspešnosti pri doseganju strateških ciljev, ne pa tudi spreminja. Strateški cilji Republike Slovenije so povzeti po ciljih iz strateških dokumentov EU. Zastavljeni so velikopotezno, posredno temeljijo na najnovejših tehnologijah, njihova realizacija pa je odvisna tako od obsega razpoložljivih javnih sredstev kot tudi od naložb zasebnih investitorjev, kar je v Načrtu razvoja gigabitne infrastrukture do leta 2030 na več mestih neposredno ali posredno tudi navedeno. MDP ocenjuje, da sprejetih strateških ciljev v luči širših ambicioznih ciljev na področju digitalizacije družbe in gospodarstva ne moremo in ne smemo spreminjati. V zvezi z umestitvijo 6G MDP pojasnjuje, da je ta vsebovan v osnovnem dokumentu, to je v Načrtu razvoja gigabitne infrastrukture do leta 2030, kjer je v poglavju 6.1.4 navedeno: *»V skladu z razvojem tehnologije 6G bo Republika Slovenija zagotavljala zadostne količine radijskega spektra, obenem pa bo proaktivno sodelovala v delovnih odborih na ravni EU in Mednarodne telekomunikacijske zveze, kjer bodo obravnavana vprašanja glede tehnologije 6G.«*

*PolicyImpactPartners s podpisniki Amazon, Brodcom, Cisco Systems, Hewlett Packard Enterprise, Merta Platforms Ireland Limites in Microsoft Corporation se sklicujejo na močan poudarek uvajanja 5G, ki izhaja iz Načrta razvoja gigabitne infrastrukture do leta 2030 in tudi iz osnutka Dodatka. Nadalje opozarjajo na pomembnost Wi-Fi, ki je namenjen širokopasovni povezljivosti znotraj stavb; opozarjajo na njegovo vseprisotnost in na trajnostno naravnanost ter na novi standard Wi-Fi 7, na podlagi katerega bodo zmanjšane zakasnitve ter izboljšane prepustnost, zanesljivost in kakovost storitev. Sklepno prosijo, da Republika Slovenija na Svetovni radijski konferenci leta 2023 v okviru točke 1.2 potrdi stališče »brez sprememb«, da se s tem radiofrekvenčni pas 6425–7125 MHz odpre za WAS/RLAN na nelicenčni podlagi.*

Na podlagi skrbne in natančne proučitve prejetega odziva MDP ugotavlja, da pripombodajalec ne podaja konkretnih pripomb na osnutek Dodatka. V zvezi z vprašanjem stališča Republike Slovenije, ki ga bo ta zastopala na Svetovni radijski konferenci leta 2023, v okviru točke 1.2 MDP pojasnjuje, da je v Načrtu razvoja gigabitne infrastrukture do leta 2030 navedeno naslednje: »*Svetovna radijska konferenca WRC-23 bo v okviru točk dnevnega reda od 1.1 do 1.5 odločala o novem spektru za nove generacije mobilne tehnologije 5G oziroma 6G. V okviru EU sta možni alokaciji in/ali identifikaciji v okviru točke 1.2 (opredelitev novega spektra v frekvenčnem pasu 6425–7125 MHz) in 1.5 (koprimarna mobilna alokacija spektra 470–694 MHz), odločitev je še v fazi sprejemanja.«*

*Podjetje Meta Platforms meni, da je za doseganje ciljev strategije potreben gigabitni Wi-Fi, ki porazdeli gigabitno povezljivost znotraj prostorov. Spekter brez licence je ključen za omogočanje tako omrežja 5G kot naslednje generacije širokopasovnega omrežja. Z razvojem mobilnih in Wi-Fi tehnologij ter njihovim nadaljnjim vključevanjem za izpopolnjevanje zahtev brezžične in mobilne komunikacije se bo zahteva po spektru brez licence samo še večala. Omrežja 5G bodo kritična za mobilno povezljivost, medtem ko bo Wi-Fi ključnega pomena za povezovanje s širokopasovnim omrežjem zaradi kakovosti storitve in nižjih stroškov. Pripombodajalec nadalje poudarja tudi okoljsko vzdržnost Wi-Fi in meni, da bi morala Slovenija zagotoviti gigabitno povezljivost vsem gospodinjstvom ter uporabnikom omogočiti porazdelitev te povezljivosti prek gigabitnega Wi-Fi, poleg tega pa povečati pokritost mobilnega omrežja 5G v obstoječih frekvenčnih pasovih 5G. Prosijo, da Republika Slovenija na Svetovni radijski konferenci leta 2023 v okviru točke 1.2 potrdi stališče »brez sprememb« za zgornji 6 GHz, da se s tem ustvari podlaga za razpoložljivost celotnega 6G pasu za postopke brez licenc, ter da razmisli o odprtju pasu 5945–7125 MHz za uporabo brez licence.*

Na podlagi skrbne in natančne proučitve prejetega odziva MDP ugotavlja, da pripombodajalec ne podaja konkretnih pripomb na osnutek Dodatka. V zvezi z vprašanjem stališča Republike Slovenije, ki ga bo ta zastopala na Svetovni radijski konferenci leta 2023 v okviru točke 1.2, MDP pojasnjuje, da je v Načrtu razvoja gigabitne infrastrukture do leta 2030 navedeno naslednje: »*Svetovna radijska konferenca WRC-23 bo v okviru točk dnevnega reda od 1.1 do 1.5 odločala o novem spektru za nove generacije mobilne tehnologije 5G oziroma 6G. V okviru EU sta možni alokaciji in/ali identifikaciji v okviru točke 1.2 (opredelitev novega spektra v frekvenčnem pasu 6425–7125 MHz) in 1.5 (koprimarna mobilna alokacija spektra 470–694 MHz), odločitev je še v fazi sprejemanja.«*

*SOEK meni, da je v točki 2.3.1 osnutka Dodatka napačno podano število gospodinjstev. V zvezi s točko 2.3.2 SOEK opozarja, da so za glavne spodbujevalce družbeno-gospodarskega razvoja pričakovane vrednosti na dan 31. 12. 2023 enake izhodiščnim vrednostim na dan 31. 12. 2022. Pri tem meni, da je to napaka, saj navedena stagnacija ni logična, ker se bo leta 2023 gradila infrastruktura. V zvezi s kazalniki pokritosti z omrežjem 5G SOEK opozarja, da ti niso skladni z obveznostmi, ki jih imajo operaterji po odločbah o dodelitvi radijskih frekvenc po zaključku večfrekvenčne dražbe v letu 2021. V zvezi s pokritostjo mestnih območij izpostavlja, da se pri tem uporablja termin pokritost prebivalstva, in sicer se ta nanaša na izračunano pokrivanje izven stavb. SOEK tudi meni, da so navedbe o 100 % pokritosti nestrokovne in premalo natančne, zato predlaga spremembo na 95–99 %.*

MDP pojasnjuje, da so kazalniki v točki 2.3.2 osnutka Dodatka za osnovne in srednje šole, za prometna vozlišča in za železniške postaje na dan 31. 12. 2023 podane zadržano. Na podlagi skrbne in natančne proučitve prejetih pripomb so vrednosti kazalnikov gigabitne povezljivosti za osnovne in srednje šole, za prometna vozlišča in za železniške postaje na dan 31. 12. 2023 v Dodatku sedaj povečane za 10 odstotnih točk glede na izhodiščno stanje na dan 31. 12. 2022. V Dodatku je z namenom pojasnitve na več mestih dodana navedba, da so strateški cilji oziroma končno stanje nekaterih kazalnikov na dan 31. 12. 2025 določeni ne glede na obveznosti pokritja, ki jih je AKOS naložil operaterjem na podlagi odločb o dodelitvi radijskih frekvenc izdanih na podlagi javnega razpisa z javno dražbo za dodelitev radijskih frekvenc za zagotavljanje javnih komunikacijskih storitev končnim uporabnikom v radiofrekvenčnih pasovih 700 MHz, 1500 MHz, 2100 MHz, 2300 MHz, 3600 MHz in 26 GHz. Pri metodološkem pojasnilu mestnih območij je dodano pojasnilo, da se pri tovrstni pokritosti uporablja termin pokritost prebivalstva, ki se meri izven stavb. V zvezi s predlogom za znižanje strateških ciljev pokritosti z omrežjem 5G velja pojasniti, da je Vlada Republike Slovenije dne 25. 8. 2022 sprejela Načrt razvoja gigabitne infrastrukture do leta 2030, ki ga sedaj z Dodatkom le dopolnjuje s ključnimi kazalniki uspešnosti pri doseganju strateških ciljev, ne pa tudi spreminja. V zvezi z domnevno napačnim številom gospodinjstev MDP pojasnjuje, da je MDP od Ministrstva za notranje zadeve pridobil podatek o začasnih in stalnih prebivališčih na dan 18. 9. 2022, in sicer gre za 785.456 stanovanj (upoštevaje obstoječo infrastrukturo in projekte v teku), kar je bila tudi podlaga za določitev kazalnika v Dodatku. Ta podatek izvira iz zadnjega uradnega stanja gospodinjstev v Centralnem registru prebivalstva, ki je bil na razpolago še maja leta 2021; od takrat naprej tega podatka ni več na voljo. Nastala razlika je posledica spremembe metodologije.

Priloge:

* pripombe in predlogi pripombodajalcev: AKOS, Svet za elektronske komunikacije, PolicyImpactPartners, Meta Platforms in SOEK